Onrusbarend dat regering sê: "Gee jou gewere oor" - Solidariteit WêreldSolidariteit Wêreld
Tuis › Mediaverklarings › Onrusbarend dat regering sê: "Gee jou gewere oor"
"'n Ontwapende burgery is totaal uitgelewer en dit terwyl die reg om 'n mens se eie lewe te beskerm absoluut en ononderhandelbaar is. Ons durf dit nie eers oorweeg om 'n aks te gee in dié verband nie. Die tyd het aangebreek om onredelik en onbeskaamd op normaliteit aan te dring." So sê Connie Mulder, hoof van die Solidariteit Navorsingsinstituut (SNI), in reaksie op 'n dokument wat glo bedoel is om 'n wysigingswetsontwerp op die Vuurwapenwet te wees.
Die vakbond het voorts aangekondig dat hy eersdaags 'n reuseveldtog van stapel gaan stuur om hierdie dokument met hand en tand te beveg, onder meer deur middel van massa-ondersteuning, petisies en internasionale bewusmaking.
Die dokument beoog om artikels 13 en 14 van die Wet op Beheer van Vuurwapens (No. 60 van 2000), wat spesifiek daarvoor voorsiening maak dat vuurwapens vir selfverdediging toegelaat word, te skrap. Volgens Mulder is hierdie voorstel op sy eie al ongelooflik problematies. "Burgers se reg om hul eie lewe te verdedig, is iets wat fundamenteel tot 'n samelewing is. In Suid-Afrika, met ons absurde vlakke van geweldsmisdaad, is dit net verregaande om burgers se reg op lewe in te perk," waarsku Mulder.
"Alhoewel daar vrae rondom die status van die dokument mag bestaan, is dit vir ons so duidelik soos daglig dat dit 'n voorgestelde wysigingswetsontwerp is, selfs al is dit tegnies gesproke nog nie een nie. As 'n ding lyk soos 'n eend, ruik soos 'n eend en vlieg soos 'n eend – dan is dit 'n eend, al is dit nie op die oomblik op 'n dam nie," het Mulder verduidelik.
"Om boonop as motivering aan te voer dat die hoë vlakke van geweldsmisdaad en vuurwapenmisdaad vasgevat gaan word deur landsburgers te ontwapen, is net 'n bewys dat die opstellers van hierdie wysiging van die werklikheid ontkoppel is. Ten spyte van eng vuurwapenwette, is Suid-Afrika se geweldsmisdaadvlakke buitensporig hoog. Die idee dat groter regulering van vuurwapens die geweldsmisdaadprobleem gaan takel, het sy ontstaan in 'n PowerPoint-voorlegging eerder as in 'n polisieverslag gehad," het Mulder gesê.
"Ons sal dit nie daar laat nie. Hier is waar 'n mens die streep trek. 'n Regering moet bang wees vir sy burgers, nie andersom nie," het Mulder gesê.